Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 51/1991. (X. 19.) AB határozatában foglalt — az egyesülési
Paragraph Index: 367

e) A norma megismerhetőségét, kiszámíthatóságát és egyértelműségét csökkenti a sokrétegű szabályozás. Az Alkotmány 8. § (2) bek. értelmében az alapvető jogokra és kötelezettségekre vonatkozó szabályokat kizárólag törvény állapíthatja meg, annál alacsonyabb szintű jogszabály csak a joggyakorlás, illetve teljesítés módját írhatja elő. Ez a meghatározás azonban egyáltalán nem korlátozhatja a jog törvényben meghatározott gyakorlásának lehetőségét, illetve nem terjesztheti ki a kötelezettség határait. Az utasítások, intézkedések, parancsok nem érinthetik az alapvető jogokat és kötelezettségeket. Ezeknek a követelményeknek továbbá nem elegendő elvi szinten érvényesülniük, hanem a normákat úgy kell szerkeszteni, illetve megfogalmazni, hogy az alkotmányos korlátokon túlterjeszkedő értelmezésnek a lehetőségét is kizárják. A Magyar Honvédség státusát és tevékenységét jelenleg törvényi szintű jogszabályok rendezik: az 1993. évi CX. tv. a honvédelemről, az 1996. évi XLIII. tv. (Htv.) a fegyveres szervek hivatásos állományú tagjainak szolgálati viszonyáról, az 1996. évi XLIV. tv. a hadköteles katonák szolgálati viszonyáról, az 1996. évi XLV. tv. a katonai és rendvédelmi felsőoktatási intézmények vezetőinek, oktatóinak és hallgatóinak jogállásáról. Az országgyűlési biztos általános helyettese megállapította, hogy a honvédelmi miniszter törvényben meghatározott rendeletalkotási kötelezettségének késedelmes teljesítése, illetve elmulasztása következtében a honvédség hivatásos és sorállományú tagjai egyrészt nem teljesíthették teljeskörűen a szolgálati törvény előírásait, másrészt nem ismerhették, illetve ismerhetik meg a szolgálati törvényben meghatározott egyes jogaik gyakorlásának rendjét, így azokat nem is gyakorolhatják maradéktalanul, ezáltal a mulasztás alkotmányos visszásságot okozott a jogbiztonság megsértésével. A Szolgálati Szabályzat és a törvények közti feloldhatatlan ellentmondás bizonytalan jogi helyzetet teremt, akadályozza a jog gyakorlását, illetve a kötelezettségek teljesítését. Ugyanakkor a többszintű szabályozás, amelynek következtében a honvédség működését rendező törvények előírásai nemcsak a törvényi felhatalmazás alapján született rendeletek értelmezésén keresztül érvényesülnek, hanem az alacsonyabb szintű normák, így a nagyszámú utasítás figyelembevételével, bizonytalan jogi helyzetet teremt. Az Alkotmány 1989. évi módosítása, illetve a honvédelem működésének törvényi szabályozása előtt keletkezett alacsonyabb szintű normák dereguláció hiányában hatályosak maradtak, ami a jogalkalmazást bizonytalanná teszi. Az MH parancsnoka intézkedéseinek, illetve a főnöki intézkedéseknek a hivatalos lapban közölt jegyzéke nem teljes, sok intézkedésnek a száma és a címe sem található meg, ami sérti a Htv. előírásait, továbbá önkényesen korlátozza a szabályanyag létének, ennélfogva tartalmának megismerhetőségét. A jogi szabályozás megismerhetőségének bizonytalansága alkotmányos visszásságot okoz a jogbiztonság megsértése miatt. A jogbiztonság követelménye azonban nemcsak a jogalkotót, hanem a jogalkalmazót is terheli. Az országgyűlési biztos általános helyettese megállapította, hogy a megfelelő számú csapatjogász hiányában nem biztosított a törvényeknek és végső soron az Alkotmány előírásainak megfelelő napi jogalkalmazás. Jellemző tapasztalat volt az is, hogy a szolgálati törvények végrehajtási rendeleteinek hiányában az állományilletékes parancsnokok óvakodtak a törvény közvetlen alkalmazásától. Ezzel kapcsolatban általános volt az a vélekedés, hogy az alakulatparancsnokok, illetve törzseik nem értelmezhetik a jogszabályokat, ezért meg kell várniuk az alacsonyabb szintű normákat, az utasításokat, intézkedéseket. Ez a vélekedés nyilvánvalóan ellentétben áll az összes jogalkalmazót terhelő jogértelmezési kötelezettséggel. Az a tény ugyanis, hogy a jogszabály másik jogszabály által történő értelmezése megelőzi a jogalkalmazói értelmezést, továbbá hogy a felettes szerv értelmezése irányadó az alacsonyabb szintű szervre, nem zárja ki, csak behatárolja az általános intézkedési kötelezettséget. A tapasztalt parancsnoki vélekedés az általános katonai képzés részét képező jogi oktatás elégtelenségére 1999/18/II. szám utalt. A hatályos jogszabályok ismeretének hiánya következtében alapjaiban hiányzik a honvédség törvényes és alkotmányos működésének egyik nélkülözhetetlen feltétele, ami alkotmányos visszásságot okoz a jogállamiságból fakadó jogbiztonság követelményének sérelme miatt. Az országgyűlési biztos általános helyettese megállapította, hogy a sorállományúak jogaikra és kötelességeikre történő kioktatása eleget tesz a jogbiztonság követelményének, a jogokkal való élés és a kötelességek teljesítéséhez megkövetelt ismeretek megszerzésének lehetősége általában biztosított, ezért e körben alkotmányos visszásság gyanúja nem merült fel.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes